
Priključitev Primorske k matični domovini 2026
Primorski praznik letos praznujemo v Lipici
V soboto, 12. septembra, bo Primorska ponovno združena v duhu pripadnosti in neomajnosti. Na hipodromu Lipica bomo ob 11.00 počastili spomin na zgodovinske dogodke, ki so svoj vrhunec dosegli z uveljavitvijo Pariške mirovne pogodbe 15. septembra 1947, in tako odločilno zaznamovali prihodnost Primorske in Slovenije. Slavnostna govornica bo predsednica Republike Slovenije dr. Nataša Pirc Musar. 
Organizacija letošnjega državnega praznika priključitve Primorske k matični domovini poteka pod okriljem Občine Sežana, Združenja borcev za vrednote NOB Sežana in Kobilarne Lipica, prireditev pa sofinancirajo vse primorske občine.
Program sooblikuje 1000 nastopajočih Primork in Primorcev
Program bo pod taktirko režiserke Katje Pegan sooblikovalo približno 1000 nastopajočih različnih generacij in raznolikih vsebin, na prostranem lipiškem hipodromu pa bo obiskovalcem na voljo 5.000 sedišč. Ker si v Sežani želijo, da bi prireditev v Lipico pritegnila čim širši krog obiskovalcev, so proslavo zasnovali izrazito medgeneracijsko in povezovalno. Dodali pa so ji tudi kanček posebnosti, kar zagotovo pritiče tudi Srečku Kosovelu, katerega misel »Jaz sem smehljajoča se luč« bo odmevala na skupnem primorskem praznovanju.
Nastopili bodo Tržaški partizanski pevski zbor Pinko Tomažič, združeni primorski pevski zbori, združeni pevski zbori kraško-brkinskih osnovnih šol, združeni pihalni orkester Krasa in Brkinov, Iztok Mlakar, Drago Mislej - Mef, Tinkara Kovač, skupina Špatula, primorske plesne šole, primorske mažoretke, taborniki, skavti, letalci in padalci ter Lipiška jahalna šola. Osrednja slovesnost bo trajala 70 minut z neposrednim prenosom na TV Slovenija in Radiu Koper. 
Na prizorišču bo na več lokacijah poskrbljeno za raznoliko gostinsko ponudbo, ki bo predvsem lokalno obarvana. Vstop na prireditev je brezplačen. 
Brezplačni prevozi
Organizatorji pričakujejo, da bo prireditev ta dan obiskalo več tisoč ljudi, zato si želijo z brezplačnimi avtobusi zmanjšati prometno obremenitev Lipice in spodbuditi uporabo organiziranega prevoza. Občina Sežana bo tako na dan slovesnosti zagotovila šest brezplačnih avtobusov, ki bodo od 9. ure dalje opravljali krožne vožnje na relacijah Sežana–Lipica–Sežana in Lipica–Lokev–Lipica ter po zaključku slovesnosti obiskovalce odpeljali nazaj na izhodiščne lokacije. Pobudi se bodo pridružili tudi sosednji kraji, več informacij in urnik prevozov pa bo objavljen na spletnih kanalih Občine Sežana. 
Celodnevni program 
Na posestvu Lipica, kjer se nahaja najstarejša kobilarna z neprekinjeno tradicijo vzreje lipicancev na svetu (začetki segajo v leto 1580) bo tekom dne poleg prireditve potekal tudi spremljevalni program. V Kobilarni Lipica bo ob tej priložnosti na voljo dnevna vstopnica po ugodnejši ceni, ki vključuje doživetje Spoznaj Lipicanca in ogled posestva z digitalnim vodnikom. Obiskovalci se bodo lahko sprehodili tudi po Lipiški tržnici, kjer se bodo predstavili lokalni ponudniki s primorskimi dobrotami, domačimi posebnostmi in rokodelskimi izdelki. Vsi zainteresirani ponudniki se lahko na tržnico prijavijo do petka, 28. avgusta. Prijavnica se nahaja na povezavi.

